b'\n_START_ARTICLE_\nYhdistyneen kuningaskunnan Helsingin-suurl\xc3\xa4hetyst\xc3\xb6\n_START_PARAGRAPH_\nYhdistyneen kuningaskunnan Helsingin-suurl\xc3\xa4hetyst\xc3\xb6 (suurl\xc3\xa4hetyst\xc3\xb6 itse ilmoittaa suomenkieliseksi nimekseen Britannian suurl\xc3\xa4hetyst\xc3\xb6) sijaitsee Kaivopuistossa osoitteessa It\xc3\xa4inen Puistotie 17. Modernin suurl\xc3\xa4hetyst\xc3\xb6rakennuksen vieress\xc3\xa4 on vanhassa jugend-huvilassa toimiva suurl\xc3\xa4hettil\xc3\xa4\xc3\xa4n virka-asunto._NEWLINE_Nykyinen suurl\xc3\xa4hettil\xc3\xa4s on Tom Dodd, joka aloitti teht\xc3\xa4viss\xc3\xa4\xc3\xa4n vuoden 2018 tammikuussa. Edelt\xc3\xa4j\xc3\xa4 Sarah Price toimi teht\xc3\xa4v\xc3\xa4ss\xc3\xa4\xc3\xa4n vuodesta 2013 vuoteen 2018.\n_START_SECTION_\nL\xc3\xa4hetyst\xc3\xb6rakennusten historia\n_START_PARAGRAPH_\nKorttelissa nro 203 ei ole muita rakennuksia kuin Britannian ja Ranskan suurl\xc3\xa4hetyst\xc3\xb6t. Alueella sijaitsi aikanaan ruhtinatar Zenaida Jusupoffin 1840-luvulla rakentama huvila Rauhaniemi, joka purettiin 1910-luvulla. Sen tontti lohkottiin kolmeen osaan, joista jokaiseen valmistui jugend-tyylinen huvila. Arkkitehti Jarl Eklund suunnitteli vuonna 1917 valmistuneet kaksi pohjoisempaa huvilaa, joista pohjoisin purettiin 1940-luvun lopussa Ranskan l\xc3\xa4hetyst\xc3\xb6n tielt\xc3\xa4. Jusupoffin huvilan paikalle rakennettu toinen Eklundin suunnittelema talo (It\xc3\xa4inen Puistotie 15) on s\xc3\xa4ilynyt ja toimii nyky\xc3\xa4\xc3\xa4n Britannian suurl\xc3\xa4hettil\xc3\xa4\xc3\xa4n virka-asuntona. Rakennus on ollut t\xc3\xa4ss\xc3\xa4 k\xc3\xa4yt\xc3\xb6ss\xc3\xa4 vuodesta 1926. Kuningatar Elisabet II majoittui residenssiin vieraillessaan Suomessa vuonna 1976._NEWLINE_Etel\xc3\xa4isin alueen kolmesta vanhasta jugend-huvilasta oli vuonna 1913 valmistunut Lars Sonckin suunnittelema Villa Baumgartner, jonka Britannian l\xc3\xa4hetyst\xc3\xb6 osti ja purki vuonna 1972, vaikka se oli luokitettu Suomessa merkitt\xc3\xa4v\xc3\xa4ksi rakennustaiteelliseksi muistomerkiksi. Purkaminen her\xc3\xa4tti paljon kielteist\xc3\xa4 huomioita. Uuden suurl\xc3\xa4hetyst\xc3\xb6rakennuksen suunnittelu viiv\xc3\xa4styi. Arkkitehti Stephen Quinlanin suunnittelema rakennus valmistui lopulta vuonna 1990. Rakennuksen ulkosein\xc3\xa4t on verhoiltu harmaalla Kurun graniitilla. Rakennusta hallitsee kaareva arkadimainen lasikatto. Rakennuksen vihki k\xc3\xa4ytt\xc3\xb6\xc3\xb6n Britannian p\xc3\xa4\xc3\xa4ministeri Margaret Thatcher vieraillessaan Suomessa vuonna 1990.'